महिलाओं को स्मार्ट फोन राज्योत्सव से अगले साल सितंबर तक बंटेगा
निश्चय कुमार | @nishchaykumar28
रायपुर. प्रदेश की 45 लाख महिलाओं और कालेज स्टूडेंट्स को सरकार मुफ्त स्मार्ट फोन बांटने का सिलसिला इस साल के राज्योत्सव यानी 1 नवंबर से शुरू करने जा रही है। तीन चरणों में फोन 30 सितंबर 2018 यानी अगले विधानसभा चुनाव से ठीक पहले तक बांटे जाएंगे। सरकार अप्रैल के आखिरी हफ्ते से स्मार्ट फोन खरीदने की प्रक्रिया शुरू करेगी। खरीदे जाने वाले मोबाइल का बेस प्राइज 2000 रुपए रहेगा। लगभग 45 लाख फोन 900 करोड़ रुपए में खरीदे जाएंगे। इसके लिए टेंडर दो महीने के भीतर या मई के शुरुआती हफ्ते में होने की संभावना है। पहले चरण में 200 करोड़ रुपए के स्मार्ट फोन बांटे जाएंगे।
प्रदेश की करीब 20 हजार पंचायतों में उन महिलाओं को सरकार स्मार्ट फोन देगी, जो बीपीएल श्रेणी में हैं। लेकिन स्मार्ट फोन बांटने की राह में बड़ी चुनौती नेट कनेक्टिविटी की भी है। इसके लिये सरकार के आला अफसरों ने फोन कंपनियों से बातचीत शुरू की है। कनेक्टिविटी के लिए प्रदेश में तीन चरणों में यही कंपनियां टावर लगाएंगी और पूरा खर्च वहन करेंगी, क्योंकि उन्हें 45 लाख नए कस्टमर सरकार देने जा रही है। इन कंपनियों के प्रतिनिधियों ने आला अफसरों से यह दिक्कत बताई थी कि जब तक किसी क्षेत्र में 5 हजार कनेक्शन नहीं मिलते, कंपनी वहां टावर नहीं लगाती। अफसरों ने आश्वस्त किया है कि इस योजना में हर टावर को इससे कहीं ज्यादा कनेक्शन मिल जाएंगे।
पहले चरण में 10 लाख फोन
उच्च पदस्थ सूत्रों के अनुसार राज्योत्सव से 30 सितंबर 2018 के बीच तीन चरणों में स्मार्ट फोन बांटे जाएंगे। पहले चरण में 10 लाख फोन, दूसरे चरण में 12 लाख और अंतिम चरण में यानी ठीक चुनाव से पहले महिलाओं और युवाओं को 23 लाख स्मार्ट फोन बांटे जाएंगे।
चिप्स से खरीदी, बांटेंगे निकाय
सरकार स्मार्ट फोन बांटने की योजना का संचालन सूचना एवं प्रौद्योगिकी विभाग का उपक्रम चिप्स से करने जा रही है। स्मार्ट फोन की खरीदी चिप्स से होगी। लेकिन फोन नगरी और ग्रामीण निकाय तथा पंचायतें बांटेंगी। निगम, निकाय और पंचायतों के अलावा महिला बाल विकास विभाग भी यह काम करेगा।
मुख्यमंत्री की समय-सीमा पर ही बांटे जाएंगे फोन
मुख्यमंत्री डॉ. रमन सिंह की समय सीमा पर राज्योत्सव से अमल शुरू करने की चुनौती है। शासन ने आज से ही काम शुरू कर दिया है। मोबाइल ऑपरेटर्स और मेनुफेक्चरर की जल्द रायपुर में मीटिंग होगी।\\\'\\\' -अमन कुमार सिंह, प्रमुख सचिव-आईटी
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva